|  |  |
| --- | --- |
| **SEPTEMBER** | |
| **OBSAHOVÝ CELOK** | **TÉMA** |
| **Doma a v materskej škole** | **Vitajte v materskej škole** |
| **Ja a moja rodina** |
| **Kde bývam - mesto, dedina** |
| **Doprava a bezpečnosť na ceste** |
| **Babie leto** |

**Charakteristika obsahového celku:**

Prostredníctvom jednotlivých tém sa deti oboznamujú s prostredím našej materskej školy v zdravotníckom zariadení, so zdravotníckym personálom a učiteľkami v triede, predstavujú sa menom a priezviskom, osvojujú si sebaobslužné činnosti, rozvíjajú si základné lokomočné pohyby, učia sa orientovať v časových vzťahoch jedného dňa. Uplatňujú a rešpektujú si návyky kultúrneho správania sa a spoločenských pravidiel, učia sa pozdraviť, poďakovať a požiadať o pomoc, hodnotiť svoje vlastné schopnosti v rôznych činnostiach a vyjadrujú elementárne hodnotiace postoje k správaniu iných.

Postupne poznávajú štruktúru rodiny, rozlišujú jednotlivých členov a orientujú sa v príbuzenských vzťahoch vo vlastnej rodine. Pri rozhovoroch a hrách o rodine si prehlbujú pozitívny vzťah k domovu, intuitívne vedia, že rodina je miestom istoty, bezpečia a lásky. Deti sa oboznamujú s miestom svojho bydliska a jeho okolia oboznamujú sa s geografickými pojmami. Postupne sa učia rozlišovať rozdiely medzi mestom a dedinou a vedieť čo je miestom jeho bydliska. Orientujú sa v najbližšom aj širšom okolí a poznajú účel niektorých významných budov typických pre mesto či dedinu.

Rozlišujú, priraďujú a triedia dopravné prostriedky podľa miesta pohybu a zoznamujú sa s pravidlami cestnej premávky vzhľadom na bezpečnosť.

Poznávajú, opisujú prírodné javy ovplyvnené počasím a rozlišujú ročné obdobie - jeseň podľa typických znakov. Citlivo vnímajú krásy prírody, jej čaro a jedinečnosť, rozprávajú pocity, zážitky a dojmy zo starostlivosti o prírodu.

Počúvajú s porozumením rôzne literárne žánre, učia sa správne a zreteľne vyslovovať všetky hlásky a hláskové skupiny. Vyjadrujú náladu piesne prirodzeným kultivovaným spôsobom, rytmizujú riekanky a piesne hrou na telo, zhotovujú výtvory z rozmanitého materiálu rôznymi technikami a rôznymi umeleckými prostriedkami vyjadrujú pocity a dojmy z rozprávok. Poznávajú, rozlišujú, triedia a určujú niektoré priestorové geometrické tvary a rozoznávajú základné farby.

|  |  |
| --- | --- |
| **OKTÓBER** | |
| **OBSAHOVÝ CELOK** | **TÉMA** |
| **Farby jesene** | **Jesenné práce na poli a v záhrade** |
| **Počasie a oblečenie** |
| **Rastliny a plody jesene** |
| **Tajomstvo lesa - stromy, kríky, huby** |
| **Voľne žijúce zvieratá** |

**Charakteristika obsahového celku:**

Obsahový celok sa zameriava na oboznamovanie sa s pestovaním a úžitkom poľnohospodárskych plodín. Deti spoznávajú niektoré stroje poľnohospodárskej techniky a ich prínos pre človeka pri prácach na poliach, v sadoch či záhradách. Oboznamujú sa s prírodnými javmi ovplyvnenými jesenným počasím. Deti pri pozorovaní a bádaní opisujú a zaznamenávajú počasie ako dážď, búrka, vietor, dúha, hmla... a určujú ako sa správne obliekať vzhľadom na počasie. Deti spoznávajú jednotlivé druhy ovocia, zeleniny, triedia ich podľa druhu a miesta ich výskytu, učia sa chápať ich význam pre zdravie človeka.

Prostredníctvom jednotlivých tém deti objavujú rozmanitosť lesa, rôzne druhy rastlín a živočíchov v lese. Uvedomujú si, že les tvorí dôležitú súčasť životného prostredia a učia sa chápať jeho význam pre život a zdravie človeka. Deti spoznávajú a pomenúvajú niektoré voľne žijúce zvieratá na našom území a ich mláďatá, charakterizujú ich typické znaky, životné prejavy a rôznorodosť spôsobu ich života. Oboznamujú sa s jedlými a nejedlými hubami, učia sa rozlíšiť príčiny možného nebezpečenstva pri zakázanej manipulácii s neznámymi prírodninami a určujú spojitosti medzi rastlinnou a živočíšnou ríšou. Prejavujú vzťah a ochranárske postoje k prírodnému prostrediu aj k vlastnému zdraviu a stvárňujú ich prostredníctvom rôznych umeleckých výrazových prostriedkov.

Deti si rozširujú aktívnu a pasívnu slovnú zásobu prostredníctvom manipulácie s knihou, prezerania ilustrácií a reprodukovania textov z kníh, formulujú gramaticky správne jednoduché vety, rozvité vety a súvetia. Osvojujú si hudobno-pohybové hry, detské piesne a riekanky, vytvárajú originálne inštrumentálne sprievody aj pohybové improvizácie.

Priraďujú, triedia a usporadúvajú predmety podľa určitých kritérií, manipulujú s rôznymi predmetmi., orientujú sa v priestore, rovine a rade. Osvojujú si rôzne výtvarné techniky (kreslenie, maľovanie, modelovanie), vytvárajú produkty z prírodnín a učia sa udržiavať v pracovných a technických činnostiach návyky poriadku a čistoty.

|  |  |
| --- | --- |
| **NOVEMBER** | |
| **OBSAHOVÝ CELOK** | **TÉMA** |
| **Chránime si zdravie** | **Ľudské telo** |
| **Zdravie a choroba** |
| **Ľudia a ich práca** |
| **Časové vzťahy** |
| **Halloween - nebojme sa strašidielok** |

**Charakteristika obsahového celku:**

Jednotlivé témy obsahového celku približujú deťom pochopenie zdravia ako prioritnej hodnoty človeka. Deti si utvárajú pozitívne postoje, ktoré spočívajú v úcte k svojmu zdraviu a k zdraviu iných v bežných i krízových situáciách, k zdravému životnému štýlu, k prevencii ochorení a úrazov, k praktickým zručnostiam, ktoré prispievajú k upevňovaniu a ochrane vlastného zdravia. Rozlišujú zdravé a nezdravé potraviny, dodržiavajú zásady ochrany zdravia s pomocou dospelých, zoznamujú sa so stavbou ľudského tela, funkciou jednotlivých orgánov a s dentálnou hygienou. Deti si podporujú kritické myslenie pri zdôvodňovaní a argumentácií rozlišovania príčin možného nebezpečenstva a poškodenia zdravia a vyjadrujú pozitívne postoje k svojmu telu prostredníctvom rôznych umeleckých výrazových prostriedkov.

Na základe pozorovania a diskusie sa oboznamujú s rôznymi súčasnými povolaniami a niektorými tradičnými remeslami, učia sa pochopiť obsah pracovnej náplne jednotlivých povolaní a význam práce ako takej. Poznávajú, slovne opisujú a umelecky stvárňujú rozmanité ľudské činnosti, v hrách napodobňujú prácu rodičov, získavajú praktické zručnosti pri jednoduchých pracovných činnostiach.

Orientujú sa v časových vzťahoch jedného dňa, v spojení s konkrétnymi činnosťami a prostredníctvom rozlišovania podstatných znakov denných činností. Prostredníctvom zážitkového učenia, ktoré je spojené so zábavnými hrami, vytváraním halloweenských masiek si detí odbúravajú strach z tmy a strašidiel a uplatňujú si vlastnú tvorivosť a fantáziu pri práci s prírodninami.

Deti vyberajú a triedia predmety podľa určitých kritérií, priraďujú čo k čomu patrí, pri riešení jednoduchých úloh spoznávajú niektoré matematické pojmy a symboly. Získavajú nové informácie prostredníctvom informačno-komunikačných technológií, porovnávajú ich s vlastnou skúsenosťou a s tým, čo vedia z iných zdrojov. Reagujú výtvarnými prostriedkami na zmyslové podnety, pozorujú, experimentujú a bádajú s vybranými prírodnými javmi, imitujú tanečné prvky v jednoduchých choreografiách, riekanky a hudobné skladby vyjadrujú prostriedkami tvorivej dramatiky a vytvárajú si pozitívny vzťahu k pohybu ako neoddeliteľnej súčasti zdravého životného štýlu.

|  |  |
| --- | --- |
| **DECEMBER** | |
| **OBSAHOVÝ CELOK** | **TÉMA** |
| **Vôňa Vianoc** | **Mikuláš, čo mi dáš?** |
| **Adventný čas.** |
| **Darček pod stromček.** |
| **Nesieme Vám koledu** |

**Charakteristika obsahového celku:**

Prostredníctvom jednotlivých tém deti spoznávajú zvyky našej tradičnej kultúry, ktoré súvisia s obdobím adventu. Vítanie Mikuláša je sprevádzané anjelom a čertom a ich príchod predstavuje pre deti silný citový zážitok, pri ktorom zabudnú na chorobu a prostredie, v ktorom sa nachádzajú. Deti sa učia sebareflexii, na základe ktorej vedia identifikovať pozitívne a negatívne správanie, osvojujú si činnosti rozvíjajúce ich osobnostné a sociálne kompetencie. Aktívne sa podieľajú na príprave vianočnej výzdoby interiérov jednotlivých oddelení, samostatne vyrobenými ozdobami krášlia stromček, osvojujú si básne a piesne s vianočnou a zimnou tematikou.

Orientujú sa na elementárnej úrovni v časových vzťahoch dňa, týždňa, mesiaca, roka v spojení s konkrétnymi činnosťami a prostredníctvom rozlišovania podstatných znakov. Počúvajú s porozumením poéziu a prozaické žánre a postupne spoznávajú na konkrétnych textoch rozdiel medzi fiktívnymi a skutočnými príbehmi zo života.

Porovnávajú a určujú počet predmetov v skupine, merajú ich neštandardnými jednotkami dĺžky a vzdialenosti a prostredníctvom digitálnych pomôcok sa pohybujú v štvorcovej sieti. Hravo experimentujú s farbami, modelujú, zhotovujú výtvory z rôzneho materiálu, rôznymi technikami, vnímajú a pozorujú krásu umeleckých diel, vyjadrujú zážitky z hudby verbálne, pohybom alebo inými umeleckými výrazovými prostriedkami. V pohybových činnostiach uplatňujú vlastnú lateralitu, zaujímajú základné polohy a postavenia podľa pokynov, v pohybových hrách rešpektujú, dodržiavajú pravidlá a vzájomne spolupracujú.

Všetky činnosti smerujú k spoločnému emocionálnemu zážitku a nesú sa v sviatočnej atmosfére Vianoc..

|  |  |
| --- | --- |
| **JANUÁR** | |
| **OBSAHOVÝ CELOK** | **TÉMA** |
| **Kúzlo zimy** | **Pani Zima** |
| **Zimné hry a športy** |
| **Zvieratká v zime** |
| **Kráľovstvo snehu a ľadu** |
| **Počítač je kamarát** |

**Charakteristika obsahového celku:**

Obsahový celok sa zameriava na oboznamovanie detí s ročným obdobím zimy, s jej charakteristickými znakmi, na poznávanie rôznych druhov zimných športov, prostredníctvom ktorých si deti utvárajú pozitívne postoje k pohybu ako prostriedku upevňovania zdravia a zdravého životného štýlu, ale aj ako predchádzať možným úrazom pri ich vykonávaní.

Deti spoznávajú jednotlivé druhy zvierat, ktoré prezimujú v našich podnebných podmienkach, prejavujú im svoju náklonnosť, záujem a pozitívne vzťahy v zimnom období a uplatňujú praktické skúsenosti napr. pri ich pravidelnom prikrmovaní. Vytvárajú si pozitívny vzťah k živej a neživej prírode, osvojujú si ochranárske postoje, učia sa citlivo vnímať krásy prírody, jej čaro a jedinečnosť. Zákonitosti fyzikálnych a prírodných javov objavujú pomocou hier, pozorovaním, skúmaním a experimentovaním.

Prostredníctvom digitálnej technológie ako sú stabilný počítač, prenosný počítač (laptop) či digitálne hračky si deti utvárajú základy digitálnej gramotnosti, učia sa s nimi manipulovať, ovládať ich a používať. Kreslia čiary a vyfarbujú uzavreté plochy, hľadajú a prenášajú obrázky na určené miesto, spájajú body do obrazcov, kreslia jednoduché mapy, riešia bludiská a iné interaktívne úlohy v detských edukačných programoch.

Deti uplatňujú spisovnú podobu jazyka, formulujú gramaticky správne jednoduché vety a súvetia, prejavujú záujem o niektoré písmená abecedy, rozprávajú na základe ilustrácie vlastný jednoduchý príbeh. Deti rozhodujú o pravdivosti a nepravdivosti jednoduchých tvrdení, čím si vytvárajú elementárne základy logiky.

Využívajú hudobné nástroje Orffovho inštrumentácia na vyjadrenie charakteru, nálady piesne a skladby, umelecky stvárňujú prírodu, najbližšie okolie, modelujú, plošne a priestorovo zobrazujú ľudskú a zvieraciu postavu ale aj rozmanité ľudské činnosti. V rôznych pohybových činnostiach deti ovládajú niektoré akrobatické zručnosti, vytvárajú si adekvátne postoje k športu, pri grafomotorických cvičeniach si rozvíjajú jemnú motoriku, vizuálno-motorickú koordináciu pohybu ruky, zápästia a prstov pri cielenom pohybe.

|  |  |
| --- | --- |
| **FEBRUÁR** | |
| **OBSAHOVÝ CELOK** | **TÉMA** |
| **Svet okolo nás** | **Predmety a ich vlastnosti** |
| **Karneval** |
| **Vtáky v zime, starostlivosť o vtáky** |
| **Tradičné remeslá** |

**Charakteristika obsahového celku:**

Prostredníctvom jednotlivých tém si deti rozvíjajú zmyslové vnímanie pri manipulácii s rôznymi hračkami, predmetmi a materiálmi, skúmajú ich vlastnosti a možnosti využitia. Zhotovujú výtvory zo skladačiek a stavebníc z rozmanitého materiálu, s využitím fantázie tvoria vlastné, ale aj spoločné kompozičné celky. Pri manipulácii s predmetmi porovnávajú a určujú počet a vlastnosti predmetov v skupine, získavajú elementárne základy práce s digitálnymi technológiami.

Deti sa oboznamujú s ľudovými tradíciami a zvykmi v období fašiangov, aktívne sa zapájajú do prípravy karnevalu, uplatňujú si výtvarné a pracovné zručnosti zhotovovaním karnevalových masiek a rôznymi umeleckými výrazovými prostriedkami vyjadrujú svoje aktuálne pocity, dojmy a zážitky z osláv. Na základe pozorovania a diskusie sa deti oboznamujú s niektorými tradičnými remeslami a rôznymi súčasnými povolaniami . Napodobňujú prácu rodičov v hre, pohybovo stvárňujú rozmanité pracovné činnosti a snažia sa pochopiť ich význam.

Deti sa učia prejavovať svoju náklonnosť, záujem a pozitívne vzťahy k vtákom v zimnom období, uplatňujú praktické skúsenosti pri starostlivosti o vtáky, napr. pri výrobe kŕmidla a ich pravidelnom prikrmovaní v lese ale aj v najbližšom okolí.

Deti si osvojujú správnu a zreteľnú výslovnosť všetkých hlások a hláskových skupín, orientujú sa v zvukovej štruktúre slova, vnímajú rytmus reči a zvukovú podobnosť slov - rým.

Deti rytmizujú základné lokomočné pohyby hrou na telo, počúvajú hudobné skladby, piesne a spev učiteľky s citovým zaangažovaním, vyjadrujú ich prostredníctvom tvorivej dramatiky a uplatňujú tanečné prvky v jednoduchých choreografiách. Hravo experimentujú s farbami, kreslia, maľujú, plošne aj priestorovo zobrazujú ľudskú a zvieraciu postavu a umelecky stvárňujú vlastné pocity a dojmy z výtvarného diela.

|  |  |
| --- | --- |
| **MAREC** | |
| **OBSAHOVÝ CELOK** | **TÉMA** |
| **Kniha - môj priateľ** | **Prišla na svet kniha** |
| **Na polici v knižnici** |
| **Slniečko sa zobudilo** |
| **Od semienka k rastlinke** |
| **Na hospodárskom dvore** |

**Charakteristika obsahového celku:**

Obsahový celok sa zameriava na písanú kultúru, rôznorodosť zdrojov a žánrov písanej reči, deti spoznávajú knihu ako kultúrny artefakt - jej význam a proces jej tvorby. Pri činnostiach s knihou sa oboznamujú s pojmami ako autor, spisovateľ, ilustrácia a prejavujú záujem o niektoré písmená abecedy. Deti rozoznávajú rôzne druhy písanej kultúry - knihy, noviny aj časopisy, rozvíjajú si správne zaobchádzanie s nimi. Učia sa orientovať v literárnych žánroch ako ľudová rozprávka, autorská rozprávka, báseň, príbeh, bájka, informačný text. Pri počúvaní, reprodukovaní a dramatizovaní príbehov a rozprávok si deti rozvíjajú kultivovaný rečový prejav, jazykové schopnosti a prehlbujú si pozitívny vzťah k literárnemu umeniu. Prostredníctvom pravidelného čítania, pestrej ponuky textových žánrov a možnosti výberu si upevňujú čitateľské návyky.

Deti sa oboznamujú s charakteristickými znakmi jarného ročného obdobia, premenami prírody pod vplyvom postupného otepľovania sa. Poznávajú niektoré druhy kvetov, rastlín a ich častí. Učia sa o význame rastlín liečivých a nebezpečenstve jedovatých, rozlišujú typické znaky ochorenia a zdravia a možnosti poškodenia zdravia. Nadobúdajú vedomosti o životných prejavoch rastlín ako je klíčenie, rast a rozmnožovanie. Pri pokusoch objavujú význam svetla, tepla, vzduchu a vody pre život rastlín.

Deti sa oboznamujú s hospodárskymi zvieratami a ich mláďatami, spoznávajú a rozlišujú ich typické znaky, životné prejavy, zvuky, spôsob a miesto života. Učia sa, aký význam a úžitok majú hospodárske zvieratá a poznávajú produkty živočíšneho pôvodu.

Deti sa orientujú v usporiadanom rade, uplatňujú dramatizáciu v plošnej aj priestorovej orientácii, výtvarne vyjadrujú svoje predstavy o svete, realizujú rytmický sprievod k riekankám a piesňam, osvojujú si pravidlá, rešpektovanie a vzájomnú spoluprácu pri pohybových hrách.

|  |  |
| --- | --- |
| **APRÍL** | |
| **OBSAHOVÝ CELOK** | **TÉMA** |
| **Svieža jar** | **Veľká noc** |
| **Putovanie vodnej kvapky** |
| **Zdravá krajina** |
| **Vesmír a jeho záhady** |
| **Život stromov** |

**Charakteristika obsahového celku:**

Prostredníctvom jednotlivých tém obsahového celku deti poznávajú ľudové tradície a zvyky Veľkej noci. Tvoria, vyrábajú veľkonočné dekorácie, spievajú, počúvajú a recitujú ľudovú slovesnosť., prezentujú svoje skúsenosti z prežívania veľkonočných sviatkov vo vlastnej rodine.

Deti si rozvíjajú pozitívne postoje k prírode, utvárajú si základy environmentálneho vedomia, spoznávajú význam prírody pre človeka. Tematické uchopenie Dňa Zeme poskytuje široké možnosti posilňovania ochranárskych postojov k prírode a spoluzodpovednosti za kvalitu životného prostredia, pričom sa deti oboznamujú s významom starostlivosti o prírodné prostredie a s rozumným využívaním prírodných zdrojov pre životné potreby človeka. Vykonávajú činnosti ako separovanie odpadu, tvorenie s odpadových materiálov, upratovanie svojho okolia, experimentovanie s pôdou, vodou, vzduchom, živými aj neživými súčasťami prírody. Uvedomujú si, že aj ony môžu prispieť k ochrane životného prostredia. Experimentovaním a skúmaním sa deti oboznamujú s kolobehom vody v prírode, utvárajú si predstavy o prítomnosti vody v prírode v jej kvapalnom, pevnom aj plynnom skupenstve, spoznávajú dôležitosť vody pre rastliny, živočíchy a pre človeka. Deti si rozširujú elementárne poznanie o význame stromov v lese, v záhrade i v meste, učia sa vážiť si životné prostredie.

Prostredníctvom encyklopédií, atlasov, detskej literatúry a sledovaním dokumentov o vesmíre sa deti oboznamujú s vesmírnymi telesami ako Zem , Slnko, Mesiac a hviezdy, poznávajú možnosti a spôsoby, pomocou ktorých človek skúma vesmír.

Pri počúvaní s porozumením deti predvídajú dej a domýšľajú si obsah textu, osvojujú si rytmickú štruktúru slova na úrovni slabiky. Vytvárajú si postoje k správaniu iných, rozlišujú pozitívne i negatívne charakterové vlastnosti ľudí na základe reálnych i fiktívnych situácií, vyjadrujú a opisujú vlastné aktuálne emócie.

V spojitosti s manipuláciou s predmetmi alebo hračkami si deti osvojujú základné počtové úkony v číselnom rade od 1 do 10, rozvíjajú si hmatové a sluchové vnímanie počtu a uplatňujú si konštrukčnú, technickú a priestorovú tvorivosť.

Deti využívajú hudobné nástroje Orffovho inštrumentácia na vyjadrenie charakteru, nálady piesne a skladby, reagujú výtvarnými prostriedkami na zmyslové podnety, verbálne ale aj rôznymi umeleckými výrazovými prostriedkami vyjadrujú vlastné predstavy o svete, rozvíjajú si pohybové schopnosti, zaujímajú adekvátne postoje k pohybu a športovým aktivitám ako k prostriedku upevňovania zdravia.

|  |  |
| --- | --- |
| **MÁJ** | |
| **OBSAHOVÝ CELOK** | **TÉMA** |
| **Srdce dokorán** | **Neživá príroda** |
| **Deň matiek** |
| **Na lúke a pri vode** |
| **Záhradné a lúčne kvety** |
| **Slovensko - môj domov, moja vlasť** |

**Charakteristika obsahového celku:**

Obsahový celok je zameraný na skúmanie rozkvitajúcej prírody, jej rastlinného, hmyzieho mikrosveta a sveta neživej prírody. Ťažisko je v rozvíjaní prírodovednej gramotnosti u detí, schopnosti systematického skúmania a pozorovania bohatosti a rôznorodosti rastlinnej a živočíšnej ríše v neskoršom jarnom období. Deti si rozširujú poznanie z oblasti života hmyzu a vodných živočíchov. Rozlišujú vodné toky a život okolo nich. Poznávajú časti tela hmyzu, spôsob jeho pohybu či výskytu v prostredí. Učia sa chápať význam hmyzu pre prírodu aj človeka a postupne si utvárajú pozitívny vzťah k tejto časti prírody. Poznávajú záhradné a lúčne kvety, spôsoby starostlivosti o ne, učia sa ich pomenovať, rozlišovať, triediť a porovnávať

Deti sa oboznamujú s našou vlasťou - Slovenskom, ktorého hlavným mesto je Bratislava, utvárajú si základy národného povedomia, rozvíjajú si vnímanie slovenskej spolupatričnosti, lásku k vlasti. Prostredníctvom poznávacích a zážitkových aktivít sa deti oboznamujú s krásou našej krajiny, s jej dominantami, so štátnymi symbolmi, folklórom, tradíciami či históriou. Aktívne sa zapájajú do príprav osláv Dňa matiek, rozširujú si a upevňujú citové vzťahy k členom svojej rodiny, k svojmu domovu, ale aj ku kamarátom či učiteľkám.

Deti si aktívnym počúvaním osvojujú charakteristiky rôznorodých prozaických i poetických žánrov literatúry, v analyticko-syntetických činnostiach so slovami sluchom rozlišujú začiatočnú hlásku slova. Dokresľujú obrázky podľa pokynov s využitím pravo-ľavej orientácie v rovine a v rade, riešia interaktívne úlohy v detských edukačných programoch.

Zručnosti a praktickú tvorivosť si deti rozvíjajú pri vytváraní produktov z prírodnín prostredníctvom využitia rôznych pracovných a výtvarných techník. Pri hudobno-pohybových hrách vnímajú súlad pohybu, hudby a tela, v hrových činnostiach a prostredníctvom výtvarného, hudobno-pohybového, literárneho alebo dramatického umenia sa učia prejavovať svoje emócie, rozvíjajú si pocit sociálnej zakotvenosti, spolupatričnosti a jedinečnosti každej osobnosti, skvalitňujú si osobnostné a sociálne kompetencie.

|  |  |
| --- | --- |
| **JÚN** | |
| **OBSAHOVÝ CELOK** | **TÉMA** |
| **Veselé leto** | **Medzinárodný deň detí** |
| **Spoznávame svet** |
| **Exotické a cudzokrajné zvieratá** |
| **Morský svet** |
| **Hurá prázdniny** |

**Charakteristika obsahového celku:**

Prostredníctvom jednotlivých tém si deti rozširujú poznanie o multikultúrnej a socioekonomickej rozmanitosti sveta, poznávajú iné ľudské rasy a národnosti, oboznamujú sa s ich kultúrou, zvykmi a spôsobom života. Učia sa chápať a tolerovať ľudí s rasovými, kultúrnymi a náboženskými odlišnosťami. Deti sa aktívne zapájajú do osláv Medzinárodného dňa detí, ktorý sa nesie v duchu zábavy, hier a súťaží, pričom si domov odnesú skvelé darčeky.

Prostredníctvom detských encyklopédií, atlasov a iných médií si deti overujú, že svet je rozmanitý, získavajú predstavy o zemeguli, kontinentoch, krajinách, oceánoch, moriach. Sprostredkovaným pozorovaním, sledovaním prírodovedných dokumentov sa deti oboznamujú s niektorými exotickými živočíchmi. Rozširujú si poznanie o ich stavbe tela, mláďatách, mieste ich prirodzeného výskytu a spôsobe života. Oboznamujú sa aj s niektorými morskými živočíchmi žijúcimi v ich prirodzenom prostredí a vytvárajú si pozitívne postoje k zvieracej ríši.

Deti rozlišujú typické znaky leta ako ročného obdobia a spoznávajú zmeny v prírode. Pri rozhovoroch prezentujú svoje predstavy o prežití letných prázdnin v kruhu svojich najbližších. Prakticky si upevňujú návyky starostlivosti o svoje telo a zdravie pri dodržiavaní správnej životosprávy, pitného režimu a ochrane pred UV žiarením. V rámci prípravy na prázdniny deti zdôvodňujú dodržiavanie pravidiel cestnej premávky vzhľadom na bezpečnosť, poznávajú nebezpečenstvo kontaktu s neznámymi osobami.

Prostredníctvom ilustrácií a textu si deti rozširujú aktívnu a pasívnu slovnú zásobu, rozlišujú a kreslia niektoré rovinné geometrické útvary, umelecky stvárňujú ľudskú aj zvieraciu postavu, imitujú pohyb v hudobno-pohybových hrách a manipulujú s rôznym náčiním.